Til Præsteforeningens blad

Vedr. opslag af 50% præstestilling i Hvidovre Sogn

Menighedsrådet oplyser flg. om embedet:

Hvidovre Kirke er en åben og aktiv kirke, der er i berøring med ca. 8000 mennesker årligt. Kirken er beliggende i det nordlige Hvidovre, en forstadskommune til København, kun 15 minutter i S-tog fra Københavns centrum. Kirken og den omgivende kirkegård danner sammen med Rytterskolen en lille oase i et byområde med parcelhuse, mindre etageejendomme og små-butikker.

Hvidovre Kirke er en kirke, hvor man som medarbejder dagligt indgår i et stærkt arbejdsfællesskab mellem ansatte og frivillige. Samarbejde og socialt samvær vægtes højt. De tilknyttede præster har alle kontor i sognegården og tilbringer en stor del af arbejdstiden der. Vi ønsker, at præsterne er synlige og mulige at få fat på for både menighed og kolleger.

Vi er en kirke med stor aktivitet både hvad angår gudstjenester, undervisning og kirkelige handlinger. Vi synes, det er festligt at fejre kirkeårets forskellige højtider med tematiske gudstjenester, hvor medlemmer af menigheden bliver aktivt inddraget. Det kirkelige fællesskab viser sig blandt andet også ved, at vi har god kirkegang.

Mange familier i Hvidovre Sogn ønsker at få deres barn døbt, men da kirken er lille - med plads til ca. 120 mennesker – døbes kun ét barn ved hver højmesse. Til gengæld har vi, for at imødekomme behovet, mange dåbsgudstjenester om lørdagen.   
Langt de fleste unge i sognets to folkeskoler vælger at blive konfirmeret. Derfor har vi jævnligt fem konfirmandhold. Desuden er der specialkonfirmander. Også juniorkonfirmandholdene er godt fyldt op med børn fra begge skoler i sognet.  
Det er en stor og spændende udfordring at give sognets børn og unge en vedkommende indføring i kristendommen.  
Den mere modne del af menigheden tilgodeser vi med forskellige tiltag.

Vi forventer, at en ny præst i fællesskab med det eksisterende præsteteam vil være med til at styrke og udvikle de initiativer, der allerede er i gang, inden for den tid, der er til rådighed. I præsteteamet har vi behov for en kollega, der kan indgå i afvikling af de kirkelige handlinger.

Oplysninger om kirkens aktiviteter findes på hjemmesiden: [www.hvidovrekirke.dk](http://www.hvidovrekirke.dk)

Som præst i Hvidovre Kirke skal du være god til at samarbejde med kolleger, frivillige og menighedsråd. Du skal være socialt anlagt og have forståelse for at udføre opgaver i fællesskab med andre. Du skal være rummelig og udadvendt, du skal være udholdende og kunne trives i travle omgivelser. Hvad bisættelser angår, har vi en fordelingsnøgle svarende til ansættelsesgraden. Vi forventer, at du er solidt funderet i kristendommen og har let ved at komme i dialog med mennesker om tro og livets store spørgsmål.

Fakta:  
(2023) Folketal: 10.500 indbyggere og 6.563 folkekirkemedlemmer.   
Den første Hvidovre Kirke blev bygget i 1150. Valbyskibet er bygget til i sidste halvdel af 1600-tallet. Kirken er omgivet af en gammel kirkegård, som stadig er i brug.  
Orgel: Köhne/Marcussen, 16 stemmer.   
Menighedsråd: 11 folkevalgte samt kirkens præster. Der er tradition for godt samarbejde mellem menighedsrådet, præsterne og det øvrige personale. Ud over de lovpligtige udvalg er der nedsat ad hoc-udvalg efter behov.

Præster ved Hvidovre kirke: Inge-Hanne Broström, 100 % sognepræst (kbf), Eva Kyed Østerlind, 100 % sognepræst, ny præst, 50%, Mette Ladefoged, 75% sygehuspræst og 25% sognepræst, Marianne Thestrup Jensen, 95% hospitalspræst og 5% sognepræst.  
Kirkefunktionærer: 2 kordegne, 2 kirketjenere, 1 kirke- og kulturmedarbejder, 2 organister og 2 faste sangere.

Der er ikke knyttet tjenestebolig til stillingen.

Kontakt: Formand for Hvidovre kirkes menighedsråd Susanne Holm-Hansen 3020 0324, sanneholmhansen@gmail.com, Inge-Hanne Broström, 2024 1410, [ihdb@km.dk](mailto:ihdb@km.dk), Eva Kyed Østerlind, 3030 2888, [evmo@km.dk](mailto:evmo@km.dk)